આણંદ શહેરમાં ગત બુધવારની રાત્રે તસ્કરોએ જૂના બસ મથક વિસ્તારમાં સાત જેટલી દુકાનનાં તાળાં તોડ્યા હતા. તેમજ શહેરના સલાટિયા વિસ્તારમાં ત્રણ મકાનોનાં પણ તાળાં તોડ્યા હતા. ગુરુવારની રાત્રે પણ તસ્કરોએ ઉમરેઠ નગરના ઓડ બજારમાં ત્રણ દુકાનોનાં તાળાં તોડ્યા હતા અને ચોરી કરી હતી. શુક્રવારની રાત્રે તસ્કરોએ વળી પાછા બિન્દાસ્તપણે આણંદ શહેરમાં સ્ટેશન રોડ ઉપર ગાંધીજીની પ્રતિમાથી થોડે દૂર આવેલી હાજી જમીલ વોચ નામની દુકાનમાં છતના પતરા તોડીને અંદર પ્રવેશ કરીને દિવાલ પર લગાવેલ જુદા જુદા મોડેલના અલગ-અલગ કંપનીના ૪૦થી ૫૦ જેટલી દિવાલ ઘડિયાળ તોડી નાંખ્યા હતા. બાદમાં ગલ્લામાં મૂકેલા રોકડા રૂ.૧૦ હજાર તેમજ હેન્ડ વોચના બે પાર્સલોની ચોરી ગયા હતા. દુકાનમાલિક જમીલભાઈ પઠાણના કહેવા મુજબ તસ્કરોએ તેઓની દુકાનમાં અંદાજે રૂ.૧૦ હજારનું નુકશાન કર્યુ હતું. જ્યારે રૂ.૨ લાખ ઉપરાંતની મતા ચોરી કરી ગયા હતા. આ દુકાનમાં ચોરીને અંજામ આપ્યા બાદ તસ્કરોએ અડીને જ આવેલી યુનાઇટેડ બેગ હાઉસ નામની દુકાનમાં પણ છતના પતરા તોડી નાંખી અંદર પ્રવેશ કરી રૂ.૧૦ હજારની રોકડ અને રૂ.૧૦ હજારની બેગો ચોરી કરી લઈ ગયા હતા.